Buxoro, Namangan, Surxondaryo va Qashqadaryo viloyatlarida irrigatsiya infratuzilmasini rekonstruksiya qilish boʻyicha loyihalarni Xitoy Xalq Respublikasining Eksport-import banki ishtirokida amalga oshirish chora-tadbirlari toʻgʻrisida
(resolution, 2024-11-29)

Buxoro, Namangan, Surxondaryo va Qashqadaryo viloyatlarida sugʻoriladigan yerlarning suv taʼminotini yaxshilash, suv resurslarini tejash, qishloq xoʻjaligini barqaror rivojlantirish, shuningdek, Xitoy Xalq Respublikasining Eksport-import banki bilan hamkorlikni yanada kengaytirish maqsadida: 1. Quyidagilar: dastlabki qiymati 160 mln AQSh dollari boʻlgan “Buxoro, Namangan va Surxondaryo viloyatlaridagi irrigatsiya infratuzilmasini rekonstruksiya qilish” hamda dastlabki qiymati 60 mln AQSh dollari boʻlgan “Qashqadaryo viloyatida irrigatsiya infratuzilmasini rekonstruksiya qilish” loyihalarining (keyingi oʻrinlarda — Loyihalar) texnik-iqtisodiy asoslari ishlab chiqilganligi; Loyihalarni amalga oshirish va moliyalashtirish uchun Xitoy Xalq Respublikasining Eksport-import banki va yirik kompaniyalari bilan muzokaralar olib borilganligi maʼlumot uchun qabul qilinsin. 2. Loyihalarni amalga oshirish boʻyicha: a) Suv xoʻjaligi vazirligining Suv xoʻjaligida xorijiy investitsiya loyihalarini amalga oshirish markazi — buyurtmachi; b) Xitoy Xalq Respublikasi Eksport-import bankining imtiyozli krediti — moliyalashtirish manbasi; v) “Buxoro, Namangan va Surxondaryo viloyatlaridagi irrigatsiya infratuzilmasini rekonstruksiya qilish” loyihasi boʻyicha: loyihaning ishchi va boshqa hujjatlarini ishlab chiqish boʻyicha “OʻzGIP” MChJ — bosh loyihachi; istisno tariqasida, Xitoy Xalq Respublikasining “CITIC Construction Co.Ltd” kompaniyasi — bosh pudratchi; g) “Qashqadaryo viloyatida irrigatsiya infratuzilmasini rekonstruksiya qilish” loyihasi boʻyicha: loyihaning ishchi va boshqa hujjatlarini ishlab chiqish boʻyicha “Suvloyiha” MChJ — bosh loyihachi; istisno tariqasida, Xitoy Xalq Respublikasining “CITIC Construction Co.Ltd” kompaniyasi hamda “China CAMC Engineering Co., Ltd.” kompaniyasi — bosh pudratchilar etib belgilansin. 3. Investitsiyalar, sanoat va savdo vazirligi (L. Kudratov), Suv xoʻjaligi vazirligi (Sh. Xamrayev) Xitoy Xalq Respublikasining Eksport-import banki bilan muzokaralar oʻtkazib, Loyihalarni sugʻurta toʻlovisiz imtiyozli shartlarda moliyalashtirish boʻyicha shartlarni kelishsin. 4. Suv xoʻjaligi vazirligi (Sh. Xamrayev) “OʻzGIP” MChJ (B. Roʻziboyev), “Suvloyiha” MChJ (Q. Bobojonov), Buxoro viloyati (B. Zaripov), Namangan viloyati (Sh. Abdurazakov), Surxondaryo viloyati (U. Qosimov), Qashqadaryo viloyati (M. Azimov) hokimliklari hamda manfaatdor vazirlik va idoralar bilan birgalikda: bir oy muddatda Loyihalarning texnik-iqtisodiy asoslarini Investitsiyalar, sanoat va savdo vazirligi, Iqtisodiyot va moliya vazirligi hamda “Loyihalar va import kontraktlarini kompleks ekspertiza qilish markazi” davlat unitar korxonasida ekspertizadan oʻtkazsin; ikki oy muddatda Loyihalarning texnik-iqtisodiy asoslarini tasdiqlash yuzasidan tegishli qaror loyihasini Vazirlar Mahkamasiga kiritsin. 5. Suv xoʻjaligi vazirligi (Sh. Xamrayev), Bosh prokuratura (S. Samadov) Buxoro, Namangan, Surxondaryo va Qashqadaryo viloyatlari hokimliklari bilan birgalikda mazkur Loyihalarning loyiha hujjatlari (texnik-iqtisodiy asoslari, tender hujjatlari)ni ishlab chiqishda mahalliy kontentlarni inobatga olish hamda obyektlar qurilishiga ajratilayotgan mablagʻlardan samarali foydalanish va ortiqcha xarajatlarni qisqartirish orqali mablagʻlarni iqtisod qilish boʻyicha zarur choralar koʻrib borsin. 6. Belgilansinki: a) Loyihalarning texnik-iqtisodiy asoslari tasdiqlangandan soʻng Xitoy Xalq Respublikasining Eksport-import banki bilan qarz bitimlari 2025-yildan boshlab bajariladigan ish hajmlaridan kelib chiqib, qismlarga boʻlgan holda imzolanadi; b) “Qashqadaryo viloyatida irrigatsiya infratuzilmasini rekonstruksiya qilish” loyihasi doirasida: 15 foiz avans toʻlovi uchun 2025-yilda Qoraqalpogʻiston Respublikasi va viloyatlar mahalliy budjetlarida melioratsiya obyektlarini taʼmirlash-tiklash ishlari uchun nazarda tutilgan mablagʻlar hisobidan 120 mlrd soʻm yoʻnaltiriladi; loyihaning texnik-iqtisodiy asoslari tasdiqlangandan soʻng, qarz bitimi shartlaridan kelib chiqib, 2025-yil uchun Davlat budjeti parametrlariga oʻzgartirishlar kiritiladi. 7. Buxoro viloyati (B. Zaripov), Namangan viloyati (Sh. Abdurazakov), Surxondaryo viloyati (U. Qosimov), Qashqadaryo viloyati (M. Azimov) hokimliklari Suv xoʻjaligi vazirligi (Sh. Xamrayev) va Qishloq xoʻjaligi vazirligi (I. Abduraxmonov) bilan birgalikda Loyihalarni amalga oshirish jarayonida bosh pudratchilarga yetarli ish sharoitlarini yaratish uchun tasdiqlangan suv ochish va yopish grafiklariga qatʼiy rioya etilishini taʼminlasin. 8. Quyidagilar: suv xoʻjaligi vaziri Sh. Xamrayev, Buxoro viloyati hokimi B. Zaripov, Namangan viloyati hokimi Sh. Abdurazakov, Surxondaryo viloyati hokimi U. Qosimov, Qashqadaryo viloyati hokimi M. Azimov Loyihalar boʻyicha zarur chora-tadbirlarni amalga oshirish uchun lozim boʻlgan sharoitlarni taʼminlashga, shuningdek, Xitoy Xalq Respublikasining Eksport-import banki tartib-taomillari va Oʻzbekiston Respublikasi qonunchilik hujjatlari talablariga muvofiq zarur hisobot va hujjatlarni oʻz vaqtida tayyorlash va taqdim etishni tashkil etishga; Davlat moliyaviy nazorati inspeksiyasi Loyihalar doirasidagi mablagʻlarning maqsadli ajratilishi va sarflanishi ustidan doimiy nazorat oʻrnatilishiga; qurilish va uy-joy kommunal xoʻjaligi vaziri Sh. Xidoyatov hamda Qurilish va uy-joy kommunal xoʻjaligi sohasida nazorat qilish inspeksiyasi Loyihalar doirasida amalga oshiriladigan qurilish-montaj ishlarining sifatli bajarilishi ustidan nazorat oʻrnatilishiga shaxsan masʼul va javobgar ekanligi belgilab qoʻyilsin. 9. Mazkur qarorning ijrosini nazorat qilish Oʻzbekiston Respublikasi Bosh vaziri oʻrinbosarlari J.A. Qoʻchqorov va J.A. Xodjayev zimmasiga yuklansin. Amalga oshirilayotgan chora-tadbirlar natijadorligi yuzasidan har chorakda Oʻzbekiston Respublikasi Prezidentiga axborot berib borilsin.